eydliches zeügseme die h₎n von Griffensee betreffend
A 1481
Kònigsfeld₎
Ich, Hanns Schaffner, vogt zuͦ Hornûszkon und Hertznach, thuͦn kundt mengklichem mit disem
brief, das ich an offem, verbannen gericht zuͦ Hertznach gesessen bin an stat und in namen des edlen,
strengen herren Mangen von Habsperg, mins gnedigen herren, ✳ und da fûr mich komen sind ✳ die
fûrsichtigen Cuͦnrat Wydmer, der alt jarzitt meister zuͦ Kuͤngszfelden, ✳ an stat und in namen der
erwùrdigen und geistlichen frowen und gantzen convents des loblichen closters zuͦ Kûngzfelden ✳ und
Uͦlrich Meyger, vogt im ampt im Eygen, ✳ an stat und in namen des ampts im Eygen, ✳ und wantend
da fûr ingericht durch iren verdingten fûrsprechen, ✳ wie sy einer kunttschafft, in namen wie
vorstat, sich deren im rechten zegebruchende zuͦ haben nottdûrftig weͤrend, ✳ deren sy sich beziehen
weͤrend, ✳ uff den ersamen Hannsen Ryehener. ✳ battend mich do, den yetzgenanten Hannsen Ryehener
fûr mich ze besenden und in daran ze wysen, inen sollich kuntschafft und warheit, ✳ so verrˀ ime von
den sachen, ✳ sy an in ziehende, ze wùssende were, ze sagende ✳ und inen dann sollicher siner sagen ein
gloͤiplich urkund under minem ingesigel ze geben, das ich ouch also umb irer ernstlichen bete und
ouch dess willen, ✳ das man kuntschafft der warheit ime rechten nyemant versagen noch abschlahen sol, ✳
getan, ✳ und den benanten Hannsen Ryehener fûr mich besannt ✳ und im kuntschafft der warheit
in der sache, ✳ so dann die obgenanten Cuͦnrat Wydmer und Uͦlrich Meyger in namen, wie obstat,
uff in zoch, ✳ nyemants zuͦ lieb noch zuͦ leyd, ✳ dann allein umb des rechten willen ze sagende gebotten
hab, ✳ der hat nuͦ, nach verhoͤrung dessz, ✳ so die vorgenanten Cuͦnrat Wydmer und Uͦlrich Meyger
uff in zoch geseit, ✳ wie im wol kund und zuͦ wûssen syg, ✳ das er ghoͤrt hab von herˀ Hēman
von Wolan, selig, ouch jungkhrˀ Peterman und junckherˀ Ruͦdolffen von Gryffensee, sim sun, seligen,
das sy spreͤchen, ✳ sy wolttend nit ein muͤttigen sack voller pfennīgen haben umb den Hilttespuͤhel
und woltend ouch den darumb nit geben, ✳ und die gemeltten von Gryffensee empfalhen ouch daby
allen iren diensten, ✳ alle die in Hilttespuͤhel fuͦren zuͦ pfenden und besonnder, die von Pruck, ✳ und soltend
inen das veh, das sy in Hilttespuͤhel funden, ins schlosz hin uff tryben, ✳ das beschach, ✳ und weͤre der obgemelt von Gryffensee, der alt, ✳ so guͤtig und geͤbe inen das allweg wyder, ✳ da spreͤche sin sun, ✳
jungkhrˀ Ruͦdolff, obgemelt, zuͦ im vatter: ich wil einanders mit den pfendern machen, ✳ und
empfalh daby allen iren diensten, ✳ was ir yegklicher pfeͣnder braͤchte, die soltend sine sin. ✳ er sige
ouch by viertzigk jaren da und der gemeltten von Gryͤffensee eygen und knecht gewesen ✳ und hab
nye ghoͤrt, ✳ das die von Pruck in Hilttespuͤhel zuͦ veld, noch zuͦ weyd toͤrsten faren, weder mit kleinem,
noch grossem veh. ✳ ouch hab er wol ghoͤrt, das die von Pruck einen weydgang ansprechen gon
Wyldegk in bach, ✳ sy haben aber den nye gebrucht, ✳ aber wol hab er sy den sehen bruͦchen bisz
an Wyssen Stein und an Langen Sarbach ✳ und haben ouch den im ampt nye wytter brucht, denn
wie erst gemelt ist. ✳ ouch hab er ghoͤrt sagen, das sy darnach ein richtung mitenander getroffen habend zwùschend denen obgemelttn̄ frowen von Kuͤngszfelden, ouch denen im ampt
im Eygen und denen von Pruck, ✳ das sy nit wyter soltend faren, denn bisz an Wyssen Stein, an
Langen Sarbach und nyenen in Hilttespuͤhel. ✳ dissz, wie vorstat, hett der gemelt Hanns Ryehener geseit, nyemant zuͦ lieb noch zuͦ leyd, dann allein umb des rechten und der warheit
willen ✳ by dem eyd, so er harumb liplich zuͦ gott und den heiligen, mit uffgehepten fingern
und gelerten wortten gethon und geschworn hat. ✳ und das dissz sagen, wie vorstat, vor mir,
obgenantem vogt, ingericht also bescheen und geseit ist, so hab ich des zuͦ warem urkund und
gezûgknûssz min eygen ingesigel offennlich getan drucken by ende dirre geschrifft in disen brief,
der geben ist uff mentag nechst nach der eynliff tusent megten tag, in dem jar als man
zalt von gottes geburdt thusent vierhundert achtzigk und ein jar.
791/02
1481 X. 22.